[{"text_idx": "#000002", "text": "Mae gan lawer o blant linell sylfaen isel wrth gychwyn yn yr ysgol, ac yn aml nid oes ganddynt y sgiliau cymdeithasol a chyfathrebu sy\u2019n sylfaen i ddysgu. Mae blynyddoedd o ganolbwyntio ar addysgu ac ymyriadau wedi\u2019u targedu wedi methu mynd i\u2019r afael a\u0302 hyn yn llwyddiannus. Penderfynwyd bod angen dull gweithredu gwahanol, un a fyddai\u2019n gwella ymgysylltiad a galluogedd disgyblion ac yn meithrin agweddau cadarnhaol tuag at ddysgu."}, {"text_idx": "#000003", "text": "Er gwaethaf y defnydd cyson o ddulliau confensiynol o gefnogi cynnydd disgyblion, roedd tangyflawni parhaus lleiafrif sylweddol o ddisgyblion yn achos pryder o hyd. Dangosodd proses hunanwerthuso fod profiadau ar gyfer disgyblion ifanc yn cyd-fynd ag ymarfer y Cyfnod Sylfaen, ond bod angen ymgysylltu\u2019n well a\u0302 disgyblion er mwyn ennyn eu diddordeb."}, {"text_idx": "#000004", "text": "Ymwelodd dau aelod staff (Arweinydd y Blynyddoedd Cynnar a\u2019r Dirprwy Bennaeth) yn unigol a\u0302 lleoliad Blynyddoedd Cynnar hynod effeithiol yn Lloegr (Wingate) i ymchwilio i ddull dysgu drwy brofiad. Yn dilyn hyn, cyflwynwyd newidiadau yn y dosbarth Meithrin i newid y cydbwysedd rhwng dysgu dan arweiniad oedolion a dysgu a ysgogir gan blant. Addaswyd ymarfer dyddiol, gan gynnwys arferion syml, rhyngweithio rhwng plant ac oedolion a threfnu\u2019r amgylchedd dysgu er mwyn rhoi mwy o gyfle i ddisgyblion arwain eu dysgu eu hunain. Esblygodd y newidiadau hyn ar sail treialu a myfyrio gan ddefnyddio syniadau a oedd wedi deillio o waith ymchwil unigol a thrafodaeth gydweithredol. Yn 2019, nododd Estyn fod \u2018disgyblion yn gwneud cynnydd da iawn yn ystod eu hamser yn y Feithrinfa\u2019."}, {"text_idx": "#000005", "text": "Yn 2020, cafodd yr hyn a oedd yn dod i\u2019r amlwg fel dull dysgu seiliedig ar chwarae ei \u2018gyflwyno\u2019 i\u2019r ddau ddosbarth Derbyn. Fe wnaeth hyn gryfhau\u2019r cydweithio rhwng ti\u0302m y Blynyddoedd Cynnar, gyda staff yn gweithio\u2019n hyblyg rhwng y dosbarth Meithrin a\u2019r dosbarth Derbyn i ddatblygu dulliau cyffredin a blaengar. Roedd y pwyslais cryf ar les a galluogedd a oedd yn cael ei ymwreiddio\u2019n helpu i gefnogi disgyblion i bontio\u2019n effeithiol rhwng yr ysgol a\u2019r cartref yn ystod cyfnodau o gyfyngiadau symud ac ailagor."}, {"text_idx": "#000006", "text": "Cafwyd cydweithrediad ffurfiol rhwng timau\u2019r Blynyddoedd Cynnar a Chyfnod Sylfaen 1 yn ystod tymor yr haf 2021 i ymestyn yr ymarfer hwn i\u2019r Cyfnod Sylfaen. Roedd hyn yn cynnwys ymweliadau pontio, wrth i gynorthwywyr addysgu ac athrawon gydweithio i rannu gwybodaeth am ddisgyblion cyn iddynt symud, gan ddatblygu ymwybyddiaeth o sut mae\u2019r amgylchedd dysgu a ro\u0302l oedolion wedi newid i gefnogi dull dysgu sy\u2019n fwy seiliedig ar chwarae. Arweiniodd y cydweithio at ddatblygu addysgeg wahanol iawn ym Mlwyddyn 1, gan gynnwys cyfnodau estynedig o \u2018chwarae\u2019 annibynnol bob dydd ochr yn ochr a\u0302 chyfnodau byr o weithgarwch llythrennedd/rhifedd mwy traddodiadol. Mae\u2019r gweithgarwch mwy traddodiadol wedi\u2019i newid hefyd er mwyn cynnal diddordeb ac ymgysylltiad disgyblion, gan sicrhau bod plant yn gallu gwneud dewis ac yn parhau\u2019n gyfrifol am eu dysgu i raddau helaeth."}, {"text_idx": "#000007", "text": "Mae\u2019r holl newidiadau hyn yn seiliedig ar weithgarwch dysgu proffesiynol unigol a chyffredin aelodau\u2019r ti\u0302m. Mae hyn wedi cynnwys treialu, trafod a myfyrio ar syniadau hyrwyddwyr gweithredol dulliau tebyg, gan gynnwys Anna Ephgrave, Greg Bottrill, Alistair Bryce-Clegg. O ganlyniad i ddarllen llyfrau, rhannu gweminarau, erthyglau cyfnodolion a myfyrio gyda\u2019i gilydd ar effaith dulliau newydd, mae staff wedi dod yn fwyfwy gwybodus am sut mae plant yn datblygu, a\u2019r amodau sydd eu hangen arnynt i ffynnu. Mae\u2019r strwythur ti\u0302m cydlynus wedi cynorthwyo\u2019r broses gydweithio trwy ddarparu cyfleoedd pwysig i staff gydweithio er mwyn datblygu a gwerthuso ymarfer. Mae hyn yn sicrhau bod staff ar bob lefel yn cyfrannu mewn ffordd bwrpasol at ddatblygu ymarfer, a bod timau\u2019n cael eu grymuso i arloesi ac arbrofi gyda dulliau gweithio newydd. Mae arweinwyr ti\u0302m a\u2019r Uwch Di\u0302m Arweinyddiaeth yn adolygu newidiadau\u2019n rheolaidd mewn cyfarfodydd ar y cyd sy\u2019n hyrwyddo trafodaeth feddylgar am gynnydd a heriau, a\u2019r manteision neu\u2019r anfanteision i ddysgu a phrofiad disgyblion. Mae\u2019r arweinwyr yn gweithio\u2019n dda gyda\u2019i gilydd i sicrhau bod dysgu cydweithredol yn sylfaen i newidiadau mewn ymarfer, bod newidiadau\u2019n cyd-fynd ag anghenion gwella a bod adnoddau\u2019n cefnogi\u2019r datblygiadau hyn."}, {"text_idx": "#000008", "text": "Mae arweinwyr yn gweithio\u2019n strategol i sicrhau cysondeb rhwng prosiectau gwahanol fel bod dysgu proffesiynol sy\u2019n deillio o weithgareddau amrywiol yn cynorthwyo pawb. Er enghraifft, mae\u2019r hyn a ddysgwyd o waith i wella lles disgyblion fel rhan o\u2019r Prosiect Ymholi Proffesiynol Cenedlaethol wedi\u2019i ddefnyddio i wella dealltwriaeth o alluogedd a datblygu dulliau o asesu ymgysylltiad."}, {"text_idx": "#000010", "text": "Yn gyffredinol, mae\u2019r newidiadau hyn yn arwain at ail-lunio ein meddylfryd sefydliadol, gan gefnu ar ddull sy\u2019n mesur cynnydd ar sail disgwyliadau sefydlog a symud tuag at ymarfer sy\u2019n meithrin agweddau cadarnhaol at ddysgu yn yr hirdymor."}, {"text_idx": "#000011", "text": "Mae HMS yn 2021/22 yn hwyluso gweithgaredd dysgu proffesiynol ysgol gyfan i ddatblygu dysgu proffesiynol cyfredol a meithrin addysgeg sy\u2019n cefnogi dyheadau\u2019r Cwricwlwm i Gymru. Mae angen ailddiffinio ein gweledigaeth i gyflawni\u2019r nod hwn, gan ganolbwyntio\u2019n bennaf ar alluogedd fel cyfrwng datblygiad personol. Mae\u2019r holl staff, disgyblion a rhanddeiliaid ehangach yn cyfrannu safbwyntiau at y weledigaeth newydd hon sy\u2019n cael ei llunio wrth i\u2019n hymarfer esblygu."}, {"text_idx": "#000012", "text": "Mae natur gydweithredol y gweithgaredd hwn yn golygu nad yw\u2019n llinellol; mewn rhai achosion, fel gyda phlant ifanc, mae\u2019r gweithgaredd wedi\u2019i gynllunio, ond mae\u2019n ymateb i\u2019r sefyllfa ar y pryd ac yn gofyn am agwedd \u2018rhoi cynnig arni\u2019 yn unig, gan gydnabod ar adegau bod dysgu yn digwydd ar hap weithiau. Ceir cydbwysedd rhwng yr arbrofion hyn a chyfleoedd rheolaidd i ailystyried, myfyrio a gwerthuso cyn symud ymlaen eto. Yn anochel, mae hyn yn golygu gwneud pethau\u2019n \u2018anghywir\u2019 ar adegau, ond mae\u2019r elfen hon yn cael ei gwrthbwyso gan y cynnydd yn lefelau hyder staff i fod yn ymarferwyr sy\u2019n gwneud dewisiadau am sut rydym yn gweithio gyda phlant yn ein gofal. Datblygu\u2019r diwylliant hwn yw prif nod gweithgarwch, gan y bydd yn cefnogi ac yn ysgogi ein datblygiad yn y dyfodol."}]